
ΘΕΜΑ: Αίτημα άμεσης αντιμετώπισης του σοβαρού προβλήματος συσσώρευσης απορριμμάτων στη Νότια Κέρκυρα
Αξιότιμε κύριε Δήμαρχε,
Οι εικόνες που καταγράφονται στην Νότια Κέρκυρα σε περιοχές όπως ο Άγιος Ματθαίος, τα Μωραΐτικα, η Λευκίμμη και οι Αργυράδες, με απορρίμματα πλησίον κατοικιών, σχολείων, επιχειρήσεων, τουριστικών μονάδων και δασικών εκτάσεων, προκαλούν έντονη ανησυχία και εύλογη αγανάκτηση στους κατοίκους και στους επαγγελματίες της περιοχής.
Η έντονη δυσοσμία, η παρουσία τρωκτικών και εντόμων, καθώς και ο κίνδυνος εκδήλωσης πυρκαγιάς, συνθέτουν μια κατάσταση που δεν μπορεί να παραταθεί. Η συσσώρευση απορριμμάτων κοντά σε σχολικές μονάδες καθιστά το ζήτημα ακόμη πιο επείγον, καθώς τίθεται άμεσα θέμα προστασίας της υγείας και της ασφάλειας των παιδιών.
Παράλληλα, η υφιστάμενη κατάσταση προκαλεί σοβαρές επιπτώσεις στη λειτουργία των τοπικών επιχειρήσεων και στην εικόνα της Νότιας Κέρκυρας, σε μια περίοδο κατά την οποία εξακολουθεί να υπάρχει αυξημένη τουριστική δραστηριότητα. Οι επαγγελματίες δεν είναι δυνατόν να επωμίζονται τις συνέπειες μιας παρατεταμένης αδυναμίας αποκομιδής, η οποία υποβαθμίζει την περιοχή και δυσχεραίνει την καθημερινή οικονομική δραστηριότητα.
Το Επιμελητήριο Κέρκυρας, ως θεσμικός εκπρόσωπος της επιχειρηματικής κοινότητας του νησιού, ζητά την άμεση κινητοποίηση του Δήμου και κάθε συναρμόδιου φορέα.
Αναγνωρίζουμε τις διοικητικές και νομικές δυσκολίες που έχουν ανακύψει. Ωστόσο, οι δυσκολίες αυτές δεν μπορούν να αναιρέσουν την ανάγκη προστασίας της δημόσιας υγείας, του περιβάλλοντος και της τοπικής οικονομίας.
Καλούμε τη Δημοτική Αρχή να προχωρήσει άμεσα, σε συνεργασία με όλους τους αρμόδιους φορείς, στην εξεύρεση νόμιμης και αποτελεσματικής λύσης. Κάθε ημέρα καθυστέρησης επιδεινώνει την κατάσταση και αυξάνει τους κινδύνους για τους κατοίκους, τους επισκέπτες και τις επιχειρήσεις της περιοχής.
Το Επιμελητήριο Κέρκυρας παραμένει στη διάθεσή σας για κάθε αναγκαία θεσμική συνεργασία.


Με εκτίμηση

Ο  Πρόεδρος του Επιμελητηρίου Κέρκυρας
Κωνσταντίνος Μουζακίτης

